Sturla Berg-Johansen håver inn
Allsidige, populære og folkejære Sturla Berg-Johansen lå nemlig ikke på latsiden i 2013. Det bærer også regnskapet til Teatro AS preg av. Berg-Johansen økte driftsinntektene med solide 814.000 kroner til 2,2 millioner. Etter at daglig leder og styreleder Berg-Johansen hadde godtgjort seg selv med lønn på 985.000 kroner, betalt skatt og andre kostnader, sto det igjen 321.000 på bunnlinjen. 300.000 av overskuddet ble overført i konsernbidrag til moderselskapet Sturl AS. For Berg-Johansen gjør som mange andre kjendiser og sluser inntektene gjennom en skattegunstig selskapsmodell, som gjør det mulig å utsette skatt på overskudd, låne ut penger til morselskapets eier eller langsomt bygge opp kapital som til slutt beskattes med 28 prosent den dagen utbytte utbetales. Det vakte en smule oppsikt da den hardt arbeidende og tørrlagte TV-profilen i fjor høst kunngjorde at han aktet å satse på turisme i Finnmark. Berg-Johansen kjøpte i oktober Wisløff Camping og en naboeiendom i Øvre Alta sammen med vennene Rosita Modell og Frantz Jakob Rygh. Prisen var 9,1 millioner. Til lokalavisen fortalte Berg Johansen at han i løpet av to uker solgte både bil, båt og hjem, for å skrape sammen nok kapital til å finansiere drømmen om et villmarkssenter i Nord-Norge. Villmarkssenteret skal driftes av nystiftede Camp Alta AS, hvor Sturl AS eier halvparten av aksjene. Selskapet har 712.500 kroner i aksjekapital. Selskapet skal drive campingplass, med utleie av hytter, drift av villmarkscamp med salg av varer og tjenester til turister, samt underholdning i form av stand-up, teater samt kurs- og konferanser, dagligvarehandel, kiosk og restaurant. - I utgangspunktet blir det pendling. Men jeg kommer nok til å flytte til Alta for så å pendle andre veien, antydet Berg-Johansen, som kom fra hotell- og restaurantbransjen før han begynte med underholdning. Som ikke dette var nok, hadde Berg-Johansen roller i «Da Hilde ble 50» og «Annie» på henholdsvis Centralteatret og Folketeatere - i tillegg til rollen som programleder for «Deal or No Deal» og «Er du smartere enn en 5. klassing?» på TV2. VG har forsøkt å få Sturla Berg-Johansen til å kommentere tallene, eventuelle planer og flytting til Alta, men fikk en SMS med beskjed om at han ikke hadde tid til å snakke, fordi han var opptatt med prøver og opptak til et TV2-program.
Inntektene til Sturla Berg-Johansen (46) gjorde et kraftig byks i fjor, men så var TV2-programlederen, skuespilleren, komikeren og campingplass-innehaveren mer aktiv enn de fleste i bransjen.